**I Z V J E Š T A J**

**o sprovedenoj javnoj raspravi o**

**Nacrtu zakona o izmjenama i dopunama Zakona o vaspitanju i obrazovanju đece s posebnim obrazovnim potrebama**

Dosadašnja implementacija Zakona nametnula je potrebu da se pojedine odredbe Zakona izmijene, odnosno dorade, u cilju unapređivanja kvaliteta, efikasnosti, racionalnosti i ekonomičnosti obrazovnog sistema, osavremenjivanja prakse, unapređenje modela podrške, obima i kvaliteta usluga za đecu s posebnim obrazovnim potrebama, ispunjenja njihovih razvojnih mogućnosti, u skladu sa drugim pozitivnim propisima i mjerama koje država preduzima radi implementacije politike u oblasti obrazovanja. Uz to, Zakon je neophodno usaglasiti sa pojedinim propisima EU.

U pripremi Nacrta zakonao vaspitanju i obrazovanju đece s posebnim obrazovnim potrebama zatražena su mišljenja i prijedlozi u skladu sa članom 5 Uredbe o postupku i načinu sprovođenja javne rasprave u pripremi zakona (,,Službeni list CG,, broj 12/12). Poziv za učešće u konsultacijama je objavljen 28. decembra 2016. godine na website Ministarstva prosvjete, kao i portalu E uprave, i svi zainteresovani organi, organizacije, udruženja, i pojedinci su pozvani da, do 15. januara 2017. godine, dostave svoje prijedloge, sugestije i komentare na važeći tekst Zakona o vaspitanju i obrazovanju đece s posebnim obrazovnim potrebama. Pored toga, upućeno je pismo svim direktorima, nastavnicima i drugim izvršiocima u obrazovno-vaspitnim ustanovama da daju svoje primjedbe, prijedloge i sugestije na važeći Zakon, kako bi se u postupku izrade zakona o izmjenama i dopunama postojećeg zakona došlo do najboljih i najkvalitetnijih zakonskih rješenja koja će doprinijeti unapređivanju ukupnog sistema obrazovanja i vaspitanja.

Takođe je, saglasno članu 8 Uredbe o načinu i postupku ostvarivanja saradnje organa državne uprave i nevladinih organizacija (,,Službeni list CG,, broj 7/12) u postupku pripreme zakona pružena je mogućnost za učešće nevladinog sektora u radu radne grupe koja je pripremala nacrt izmjena i dopuna zakona. Prestavnik nevladinih organizacija uzeo je učešće u radu radne grupe za pripremu ovog zakona.

Primjedbe prijedlozi i sugestije dostavljene u postupku konsultacija su sagledane i sve koje su predstavljale doprinos poboljšanju zakonskog teksta i koje su bile usklađene sa utvrđenom koncepcijom razvoja i kvalitetom obrazovanja i interesom đece s posebnim obrazovnim potrebama prihvaćene su i ugrađene u Prijedlog zakona.

Tekst Nacrta zakona o izmjenama i dopunama Zakona o vaspitanju i obrazovanju đece s posebnim obrazovnim potrebama koji je pripremila radna grupa objavljen je 20. aprila 2017. godine na web site Ministarstva kako bi se najširoj stručnoj i laičkoj javnosti učinile dostupnim predložene izmjene i dopune u cilju transparentnosti postupka definisanja pojedinih odredbi zakonskih rješenja i dobijanja kvalitetnijeg zakonskog teksta.

Na Nacrt Zakona o vaspitanju i obrazovanju đece s posebnim obrazovnim potrebama u toku javne rasprave nije bilo primjedbi i sugestija.